Bin ich no in Peru?? - In Lima isch vieles anderst als im Rest vom Land. De erst Schock sind d Priise vo de Zimmer gsi. Normalerwiis han ich 15 bis 25 Soles zahlt, In Pisco han ich zum Usschlafe es bessers Zimmer gno, gross mit Bad im Zimmer, TV und ruhiger Lag fuer 35, ca. CHF 15.-. Und in Lima? - Es chlises Loch, chan mich kum dreihe naebed em Bett (wil s Zimmer so chli isch, noed wil s Bett gross isch ;-) ), dreckigs Bad separat vom Zimmer, naebedzue haets jensti Discos, gschlafe han ich mit Ohropax, wil ich mich sust wie i de Lounge vo de Disco gfueht hett. D Vibratione vo de Musig haend mich in Schlaf gschuettlet ;-) Und das ganz chostet 50 Soles!! De Vermieter haet nur gmeint, das seg normal in Miraflores. (und s isch leider wuerklich normal da)    Miraflores isch s moderne Zentrum vo Lima am Meer. Viel Banke, unzaehligi Casinos, Hotels, Discos, Securitas u.s.w. Chum mir nueme vor wie in Peru, eher i de USA, ussert dass alli spanisch reded. Han sit 2 Moenet nueme so viel schoeni Autos gseh. A de andere Ort haets kei BMWs, Mercedes u.s.w gha. S Shopping/Kino Zentrum am Meer erinneret mich vo de Architektur her an Darling Harbour in Sydney (Yes, det gan ich ja bald wieder ane!!!)  Da haets sogar einigi Liechtsignal fuer Fuessgaenger a de Chruezige. Noed lache, das han ich sit Mendoza nueme gseh. I de andere Staedt sind d Fuessgaener eifach gloffe, waenn grad kei Auto cho sind. Und das isch spannend bi 8-spurige Strasse wie z.B. in La Paz.    Huet bin ich d Altstadt go besichtige. Wuerklich schoen, aber i de Quartier rundume isch s recht verlotteret. Lima haet 8-9 Mio. Iiwohner, de groesst Teil isch zuegwanderet vom Land i de letschte Jahr und lebt i Armuet i de Huegel am Stadtrand, vieli ohni Strom.    Vor em Regierigsgebaeude haet en Minister grad e Red fuer TV ghalte. Viel Polizei,  Militaer mit Maschinegwehr und Radpanzer, schoeni Limousine, Schaulustigi, Militaerparade mit Musig... wie i emene Film, nur dass niemert es Attentat palnt haet. Han mich chli mit emene Securitas/Leibwaechter unterhalte. Irgendwenn haet er uf Afrag dur s Mikrofon sim Chef gseit, s seg nur en Tourist us de Schwiiz naebed ihm. Kei Gfahr.    Bin is Museum Colección de Oro I de fruehnere Banco Central de Reserva del Perú. D Usstellig isch iidruecklich gsi: viel Schmuck und Gegestaend us de Ziit vor de  Inkas (vor 1400 n.Chr.) die haend damals bereits sehr schoeni Gaegestaend us hochkaraetigem Gold choene herstelle.      Ja, morn nimm ich de Flueger, Adios Peru! In Guayaquil (Ecuador) triff ich am SA d Romy nach ueber 2 Moenet wieder und freu mich mega druf!!! Am SO gahts daenn fuer 8 Taeg ufs Schiff uf de Galapagos-Insle. Amigos, jetzt gits wohl oepe fuer 10 Taeg kei neui Bricht meh. (Viellicht morn no eine. Mal luege, oeb ich nachane wieder Ziit han... reis ja daenn nueme lang und vor allem nueme allei!)    Macheds guet!!!